## Pravilnik o izmjenama i dopunama Pravilnika o načinu materijalnog zbrinjavanja Oružanih snaga Republike Hrvatske

### NN 88/2008 (28.7.2008.), Pravilnik o izmjenama i dopunama Pravilnika o načinu materijalnog zbrinjavanja Oružanih snaga Republike Hrvatske

# MINISTARSTVO OBRANE

2813

Na temelju članka 112. stavka 3. Zakona o obrani (»Narodne novine«, broj
33/02, 58/02 i 76/07) donosim

## PRAVILNIK

### O IZMJENAMA I DOPUNAMA PRAVILNIKA O NAČINU MATERIJALNOG ZBRINJAVANJA ORUŽANIH SNAGA REPUBLIKE HRVATSKE

Članak 1.

U Pravilniku o načinu materijalnog zbrinjavanja Oružanih snaga Republike
Hrvatske (»Narodne novine«, broj 179/04) u članku 8. stavku 1. riječi: »i kojima
je vijek uporabe duži od godinu dana«, brišu se.
Članak 2.
Članak 80. mijenja se i glasi:
»Postupak nabave materijalne imovine i usluga te izvođenje radova za potrebe
MORH i OS RH provodi se kroz sljedeće aktivnosti:
– planiranje potreba za materijalnom imovinom, izvođenjem radova i uslugama,
– izrada Prijedloga financijskog plana,
– izrada zahtjeva za nabavu roba, usluga i radova,
– planiranje nabave,
– donošenje Odluke ovlaštene osobe o početku procesa nabave,
– provedba postupka nabave,
– sklapanje ugovora,
– dostava ugovora podnositeljima zahtjeva i nositeljima provedbe s naputkom za
njegovu provedbu,
– naručivanje i prijem materijalne imovine, usluga i radova od strane nositelja
provedbe ugovora i krajnjih korisnika,
– kontrola provedbe nabave.
Iznimno od stavka 1. ovoga članka, a za potrebe postrojbi OS RH koje sudjeluju u
međunarodnim operacijama, postupak nabave u inozemstvu propisat će se posebnim
poglavljem Naputka o provedbi nabave u MORH i OS RH.«
Članak 3.
Članak 81. mijenja se i glasi: »Planiranje potreba za materijalnim sredstvima,
ustupanje radova i usluga obavlja se u skladu s odredbama Pravilnika o načinu
planiranja, programiranja, izradi i izvršenju proračuna Ministarstva obrane.«
Članak 4.
Članak 82. mijenja se i glasi:
»Uprava MORH-a nadležna za izradu Prijedloga financijskog plana dostavlja
odobreni Prijedlog financijskog plana nadležnim službama MORH-a i upravama
Glavnog stožera OS RH, najkasnije do 1. rujna tekuće godine za narednu godinu.
Zahtjev za nabavu izrađuju tehnički nositelji na temelju Iskaza potrebe
korisnika i u skladu s odobrenim Prijedlogom financijskog plana.
Način izrade Zahtjeva za nabavu odredit će se Naputkom o provedbi postupka
nabave u MORH-u i OS RH.
Iskaz potreba za OS RH izrađuje Glavni stožer OS RH, a za MORH nadležne uprave.
Iskazi potreba korisnika dostavljaju se tehničkim nositeljima najkasnije do 15.
rujna, a zahtjevi za nabavu dostavljaju se Službi za ugovaranje i nabavu
najkasnije do 30. rujna.«
Članak 5.
Članak 83. mijenja se i glasi:
»Zahtjevi za nabavu izrađeni u skladu s odobrenim Prijedlogom financijskog plana
su temeljni dokumenti za izradu Prijedloga plana nabave.
Prijedlog plana nabave donosi čelnik Uprave za materijalne resurse, a ovjerava
ministar obrane ili osoba koju on ovlasti.
Na temelju Prijedloga plana nabave može započeti proces nabave.
Plan nabave na temelju odobrenog Financijskog plana donosi ministar obrane ili
osoba koju on ovlasti.«
Članak 6.
Članak 84. mijenja se i glasi:
»Svaka izmjena odobrenog Prijedloga financijskog plana ili Financijskog plana
mora se prethodno uskladiti s Prijedlogom plana nabave ili Planom nabave.«
Članak 7.
Članak 85. mijenja se i glasi:
»Nositelj postupka provedbe nabave i ugovaranja je Služba za ugovaranje i
nabavu.«
Članak 8.
Članak 86. mijenja se i glasi:
»Odluku o početku postupka nabave kao i način provedbe svakog pojedinog postupka
donosi za vrijednost nabave do visine određene Zakonom o javnoj nabavi za male
vrijednosti načelnik ustrojstvene jedinice nadležne za provedbu nabave, a za
vrijednosti nabave koje prelaze iznos određen u Zakonu o javnoj nabavi za male
vrijednosti čelnik Uprave za materijalne resurse,
Odlukom iz stavka 1. ovog članka određuje se način provedbe nabave, javna nabava
uz primjenu Zakona o javnoj nabavi ili uz izuzeće od primjene Zakona o javnoj
nabavi.
Odluka o nabavi uz primjenu izuzeća Zakona o javnoj nabavi mora sadržavati
obrazloženje.«
Članak 9.
Članak 87. mijenja se i glasi:
»Sklopljene ugovore nadležna služba za ugovaranje i nabavu dostavlja nadležnim
tehničkim nositeljima i Upravi za financije i proračun.
Tehnički nositelji dužni su dostaviti ugovore Glavnom stožeru OS RH za one
ugovore koji su proizašli iz Iskazanih potreba korisnika unutar Oružanih snaga.
Tehnički nositelji obvezni su sklopljene ugovore dostaviti nositeljima provedbe
ugovora i dati prema potrebi uputu o provedbi.«
Članak 10.
U članku 88. stavak 2., briše se.
Članak 11.
Članak 89. mijenja se i glasi:
»U iznimnim slučajevima nabava materijalne imovine, usluga i radova može se
provesti i bez sklapanja pisanog ugovora, i to na sljedeće načine:
– plaćanje gotovinom do iznosa određenim Odlukom Hrvatske narodne banke,
– narudžbenicom do 15.000,00 kn
– bez ograničenja u slučaju izvanrednih okolnosti ili više sile, a uz prethodnu
suglasnost ministra obrane odnosno načelnika Glavnog stožera OS RH.
Uvjeti pod kojima se može provesti nabava iz stavka 1. ovog članka utvrdit će se
Naputkom o provedbi postupka nabave u MORH-u i OS RH.«
Članak 12.
U članku 90. stavak 2., briše se.
Dosadašnji stavak 3. postaje stavak 2.
Članak 13.
Članak 91. mijenja se i glasi:
»Tehnički nositelji su dužni pratiti realizaciju provedbe ugovora i na
propisanim obrascima u skladu sa Zakonom o javnoj nabavi izvješćivati Službu za
ugovaranje i nabavu.
Uprava za materijalne resurse nadležna je za prikupljanje i izradu izvješća na
propisanim obrascima, izradu statističkih pregleda i njihovo dostavljanje
državnim tijelima sukladno Zakonu o javnoj nabavi.«
Članak 14.
Članak 92. mijenja se i glasi:
»Naputak o provedbi postupka nabave u MORH i OS RH donosi ministar obrane.«
Članak 15.
U članku 128. stavak 1. mijenja se i glasi:
»Za sredstva naoružanja i motorna vozila (bojna i nebojna), u okviru MFT IV
razine, vodi se posebna evidencija po tvorničkim brojevima naoružanja odnosno
brojevima šasije za motorna vozila.«
Stavak 3. mijenja se i glasi:
»Način ustrojavanja i vođenja evidencije iz stavka 1. ovog članka, propisuju se
u okviru Naputka o provedbi logističke i zdravstvene potpore OS RH i Naputka o
provedbi logističke potpore MORH.«.
Članak 16.
U članku 173. iza stavka 1. dodaje se novi stavak 2. koji glasi:
»Čelnici ustrojstvenih jedinica navedenih u stavku 1. članka 173. Pravilnika će
najkasnije u roku od 60 dana od dana stupanja na snagu ovoga Pravilnika izvršiti
usklađivanje propisa navedenih u stavku 1. članka 173. Pravilnika s odredbama
ovoga Pravilnika.«
Članak 17.
Čelnik Uprave za materijalne resurse će u roku od 60 dana od dana stupanja na
snagu ovoga Pravilnika donijeti Pregled taktičkih, tehničkih i nositelja
planiranja u MORH i OS RH«.
Članak 18.
U cijelom tekstu Pravilnika riječi: »materijalna sredstva« zamjenjuju se
riječima: »materijalna imovina«, a riječi: »pomoćnik ministra« riječju:
»ravnatelj Uprave«.
Članak 19.
Ovaj Pravilnik stupa na snagu danom objave u »Narodnim novinama«.
Klasa: 803-05/08-01/11
Urbroj: 512-01-08-5
Zagreb, 18. srpnja 2008.

Ministar
**Branko Vukelić, v. r.**

Pravilnik, NN 88/2008-2813
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)